
פסק דין
ההליכים
1.  
התובע היה עובד של הנתבעת. ביום 30/10/00, הודיעה לו הנתבעת על השעייתו מעבודה. לאחר מכן, הודיעה לו הנתבעת על פיטוריו. התובע פנה לבית דין זה בתביעה (עב' 2140/00) ובבקשה למתן סעד זמני (בש"א 3140/00) כנגד ההחלטה על פיטוריו. 


בעת דיון בבקשה (בש"א 3140/00) ביום 12/12/00, הגיעו הצדדים להסכמה שקיבלה תוקף של פסק דין (בתיק עב' 2140/00). על פי ההסכמה האמורה בין הצדדים - הועבר הסכסוך להתברר בפני הועדה הפריטטית שקמה לפי חוקת העבודה לעובדים ברשויות המקומיות (שתיקרא להלן: "חוקת העבודה"). 

2.
ביום 1/7/01, ניתנה בעניינו של התובע החלטה של הועדה הפריטטית. על פי ההחלטה, עבודתו של התובע אצל הנתבעת התעתדה להסתיים ביום 31/8/01. בהחלטה נקבעו חיובים כספיים שונים של הנתבעת כלפי התובע. 

3.
בין הצדדים התגלעה מחלוקת על הדרך שבה הנתבעת התיימרה ליישם את החלטת הועדה הפריטטית מיום 1/7/01. לפיכך, פנה התובע בתובענה זו, וביקש לאכוף על הנתבעת את יישום ההשלכות הכספיות של החלטת הועדה הפריטטית על פי הפרשנות שהתובע נתן לה. הנתבעת הגישה כתב הגנה ובו טענה כי היא יישמה כראוי את החלטת הועדה הפריטטית. 

4.
לפי החלטתה של כב' הרשמת (כתוארה אז) איצקוביץ, הוזמנו הצדדים לישיבת גישור בבית הדין. הצדדים הגיעו לישיבה, אך לא הגיעו להסכמה ולפיכך הם הופנו מייד לדיון מקדמי בפני אב בית דין זה. בעת הדיון האמור, הומלץ לצדדים להסכים לכך שהם יפנו מחדש אל הועדה הפריטטית, אשר נראתה ככתובת הראויה למתן הבהרה בשאלה אם הנתבעת קיימה את החלטת הועדה מיום 1/7/01. הצדדים הסכימו להמלצה האמורה (הסכמת התובע ניתנה רק כעבור זמן מה). 

5.
להמלצה האמורה ניתן תוקף של החלטה, ובהתאם לכך - פנו הצדדים אל הועדה הפריטטית וביקשו את פסיקתה בשאלה אם הנתבעת קיימה את החלטתה מיום 1/7/01. 

6.
בהחלטת הועדה הפריטטית מיום 18/9/02, נאמר כי חברי הועדה לא הגיעו להסכמה על היישום הכספי של החלטת הועדה מיום 1/7/01 וכי לפיכך הנושא מוחזר לבית הדין. מסיבה שלא הובררה, החלטת הועדה הפריטטית מיום 18/9/02, הודפסה רק ביום 30/3/03 (נעיר שייתכן שההחלטה התקבלה למעשה מאוחר יותר, ידוע שהצדדים עוד השלימו טיעוניהם בפני הועדה במועד מאוחר יותר). החלטה מודפסת זו הגיעה אל באת כחו של התובע ביום 29/4/03, ולבית הדין - ביום 2/6/03. משהתברר כי הענין לא הסתיים בהחלטה מוסכמת של הועדה הפריטטית, הוזמנו הצדדים לדיון מוקדם בבית הדין, ביום 9/7/03. 

7.
בעת הדיון המוקדם, הגיעו הצדדים להסכמה דיונית שלפיה יועבר התיק למתן פסק דין על פי סיכומים בכתב, שאליהם יהיה ניתן לצרף גם מסמכים. הסיכומים והמסמכים אכן הוגשו, וכעת אנו נותנים את פסק דיננו זה. 

אלה העובדות העולות מהמסמכים שבפנינו

8.
לנתבעת יש מחלקת תברואה. שבה הועסקו עובדי תברואה שעסקו, בין השאר, בפינוי אשפה. 

9.
התובע החל לעבוד במחלקת התברואה של הנתבעת, בחודש מרץ 1996. עבודתו של התובע היתה הן בפינוי אשפה והן בנהיגת משאית לפינוי אשפה. 

10.
שכרם של עובדי מחלקת התברואה אצל הנתבעת (והתובע בכללם), היה כזה שחושב על פי "נורמה" של פינוי עגלות אשפה. ה"נורמה" היתה 80 עגלות ליום. השכר שולם בלא בחינת מספר השעות שבהן העבודה בוצעה בפועל. צוותו של התובע עבד באזור שבו נעשה פינוי אשפה כמפורט להלן: 

ביום א' - 160 עגלות (והתגמול על כך היה לפי 2 ימי עבודה). 

ביום ב' - 80 עגלות (יום עבודה אחד). 

ביום ג' - 160 עגלות (2 ימי עבודה). 

ביום ד' - 80 עגלות (יום עבודה אחד). 

ביום ה' - יום חופשי.נ
ביום ו' - 160 עגלות (2 ימי עבודה). 

הדבר הביא לכך שהתובע קיבל גמול על עשרות שעות נוספות לחודש (בהתאם למספר הימים בחודש ובהתאם לימי השבוע. התובע דיווח על אותן שעות. בשנת 1999 דיווח התובע על 1048 שעות נוספות. 

11.
במועד מסויים (שלא הוברר), התקשרה הנתבעת עם קבלן חיצוני לפינוי אשפה. בשל ההתקשרות עם הקבלן,  הופחת היקף העבודה של צוותו של התובע. הנתבעת הפסיקה לשלם לתובע את גמול השעות הנוספות שהיה (בהיקף ממוצע של כ-100 שעות נוספות לחודש).  

12.
ההתקשרות בין הנתבעת לבין הקבלן, הביאה לסכסוך בין הנתבעת לבין נציגות העובדים והסכסוך הובא להכרעת ועדה פריטטית על פי חוקת העבודה. 

13.
ביום 20/1/00, החליטה הועדה הפריטטית החלטה בלשון זו:

"א.
הועדה מחליטה לאפשר תוספת לעבודת הקבלן אשר כבר פעל בשטח בשעור של עד 20% (כ-400 עגלות) כפי שהוצגה על ידי נציגי העיריה. 

ב.
הועדה מחליטה, לאור הודעת העיריה, שהאישור לתוספת עבודת הקבלן עפ"י הצעת העיריה מותנית ש-3 צוותים אשר ינוידו כתוצאה מהפעלת הקבלן לא יפגעו בשכרם. שכרם הכולל לרבות פרמיות וכו' יהיה זהה לשכר שקיבלו ערב הכנסת הקבלו לעבודה. 


למען הסר ספק, מובהר שצוותים אלו אשר ינויידו ימשיכו להיות עובדי היריה לכל דבר וענין. 

ג.
הועדה רושמת לפניה הודעת העיריה לפיה לא יוכנסו עוד קבלנים בעתיד בתחום התברואה.". 

14.
על פי החלטת הועדה הפריטטית האמורה, היה התובע זכאי לכך ששכרו לא ייפגע עקב ההתקשרות של הנתבעת עם הקבלן.ב
15.
אין חולק שלמרות החלטת הועדה הפריטטית מיום 20/1/00, הנתבעת לא שילמה לתובע את ההפרשים שהתחייבו מכך - עד לחודש אוגוסט 2000. 

16.
ביום 11/9/00, חתם התובע על מכתב שהופנה אל מר יצחק סויסה, מזכיר העיריה. במכתב נאמר כך:

"אני בן שבת יריב מוותר על הזכות לקבל 97 שעות נוספות לחודש למשך שנה עד חודש 9 2001 שבהתאם להחלטת הועדה הפריטטית אני זכאי לקבל.". 

17.
במשכורת חודש ספטמבר 2000, שילמה הנתבעת לתובע את ההפרשים שהיה עליה לשלם לו על פי החלטת הועדה הפריטטית מיום 20/1/00, בגין התקופה שעד חודש ספטמבר 2000. 

18.
בין הצדדים יש מחלוקת בדבר הנסיבות שהביאו לחתימתו של התובע על המסמך מיום 11/9/00 ועל הקשר בין חתימתו זו לבין תשלום ההפרשים. 


לגרסת התובע, הוא דרש את תשלום ההפרשים שהגיעו לו לפי החלטת הועדה הפריטטית, אך הנתבעת סרבה לשלם זאת, אלא אם התובע יוותר על ההפרשים שיגיעו לו למשך שנה נוספת. לכן, בלית ברירה, נאלץ התובע לחתום על המסמך ובעקבות זאת שולמו לו ההפרשים. 


לגרסת הנתבעת, ההפרשים לא שולמו לפני ספטמבר 2000, בשל משך הזמן הרב שלקח לחשב את המגיע לתובע על פי החלטת הועדה הפריטטית (גם העובדים האחרים לא קיבלו את ההפרשים עד ספטמבר 2000). התובע חתם על המסמך מיום 11/9/00 מרצונו, בשל בקשתו לקבל  מקדמות על חשבון שכרו העתידי, לשם שחרור עיקולים שהוטלו על נכסיו. התובע היה זה שהציע שיקבל את המקדמות תמורת ויתור על קבלת גמול השעות הנוספות. 


נוכח האופן שבו נדונה תובענה זו, אין באפשרותנו לקבוע איזו מהגרסאות נכונה. אולם, נראה לנו שמבחינה משפטית אין צורך לקבוע זאת, שכן אף אם גרסת התובע נכונה, ואף אם עקרונית, בשל נסיבות החתימה על המסמך מיום 11/9/00, היה התובע זכאי להודיע על ביטול הסכמתו מיום 11/9/00, הרי שבהתאם לסעיף 20 לחוק החוזים (חלק כללי), התשל"ג-1973, היה על התובע להודיע על ביטול הסכמתו תוך זמן סביר לאחר שקיבל את ההפרשים ששולמו לו במשכורת חודש ספטמבר 2000. התובע לא הודיע על כך עד להגשת תובענה זו (במרץ 2002), כך שאנו סבורים שממילא לא ניתן לקבוע שמבחינה משפטית התובע זכאי כעת לבטל את הסכמתו מיום 11/9/00, ולפיכך, אין אנו רואים צורך להכריע בין גרסאות הצדדים באשר לנסיבות החתימה. 

19.
אין חולק שהנתבעת לא היתה מרוצה מהתנהגותו של התובע בעבודתו ועקב כך הודיעה לו במכתב מיום 30/10/00 על השעייתו מהעבודה, ולאחר מכן - על פיטוריו. הצדדים חלוקים ביניהם בשאלה מה בדיוק הביא להחלטותיה האמורות של הנתבעת, אך אין צורך שנכריע בכך. 

20.
כאמור כבר לעיל, התובע הגיש נגד הנתבעת תביעה (עב' 2140/00) ובקשה למתן סעד זמני (בש"א 3140/00) במטרה להביא לביטול פיטוריו. בפסק הדין מיום 12/12/00, אושרה הסכמתם של הצדדים על כך שהענין יובא להכרעת הועדה הפריטטית, שתהיה מוסמכת לדון הן בענין ההשעיה, הן בענין הפיטורים והן בענין התשלומים שיגיעו לתובע. על פי הסכמתם של הצדדים, במקרה שהועדה הפריטטית לא תגיע להסכמה - יועבר הענין לבוררות, בהתאם לחוקת העבודה. 

21.
ביום 1/7/01, הודפסה החלטתה של הועדה הפריטטית בעניינו של התובע. לא ברור מהמסמך מתי התקבלה ההחלטה. בכותרת רשום שההחלטה היא מיום 13/2/01, אך ההחלטה (כפי שיצוטט להלן) מדברת גם על מסמך מיום 29/5/01. נראה כי ההחלטה העקרונית התקבלה ביום 13/2/01, ולאחר מכן היו שלבים שונים של בחינת יישומה, עד להחלטה הסופית מיום 1/7/01. בהחלטה המודפסת נאמר בין השאר, כך:

"1.
מר יריב בן שבת יסיים עבודתו בעיריית עפולה ביום  31.8.01. 

2.
אין בסיום העבודה משום הודאה כלשהי מצדו של מר בן שבת בצדקת טענות העירייה. 

3.
יחד עם זאת ובהסכמת מר בן שבת, לפרוש מעבודתו מהעירייה, יהיה זכאי בן-שבת לתנאים הבאים: 

א.
מתן הודעה מוקדמת של חודשיים ימים בשכר מלא. מועד ההודעה יכנס לתוקף החל מהראשון לחודש שלאחר מועד פרסום החלטה זו. 


העיריה רשאית לוותר על עבודתו של מר בן שבת בתקופת ההודעה המוקדמת, אך תקופה זו תהיה תקופת עבודה לכל דבר ועניין ולא תנוכה ממכסת ימי החופשה. 

ב.
מר בן שבת יקבל מענק בשיעור 5 חודשי משכורת כמענק הסתגלות.ו

משכורת לחישוב המענק הנה המשכורת הכוללת, למעט החזר הוצאות.נ
ג.
מר בן שבת יהיה זכאי ליתרת התשלום עבור ביגוד והבראה, עפ"י חוקת העבודה. 

ד.
למר בן שבת תושלם המשכורת עבור כל חודשי העבודה שבהם שולמה לו משכורת חלקית בגין ההשעיה או ללא שעות נוספות, למשכורת מלאה כולל כל השעות הנוספות. 

ה.
העובד יהיה זכאי לפיצוי פיטורין בשיעור 150% (לא כולל ההפרשות למבטחים לפנסיה צוברת). 

ו.
העובד יקבל מכתב המשחרר את הכספים בקרנות השונות. 

להחלטה זו מצורף נספח של העירייה המפרט את תוכן החלטה זו בערכים כספיים, הנכונים למועד הכנת התחשיב  (29.5.01). תחשיבים אלו יותאמו על ידי העיריה ליום 31.8.01.".ב
22.
אכן, להחלטתה של הועדה הפריטטית, צורף מסמך שערך מר סויסה (מזכיר העיריה), ביום 29/5/01. המסמך שהופנה למר אגמון, סמנכ"ל מרכז השלטון המקומי, נאמר כך:

"א.נ.,

הנדון: חישוב כספי פרישה - בן שבת יריב
להלן סה"כ חישוב כספי הפרישה של העובד בן שבת יריב כפי שסוכמו ביני לבין מר ליאון מורוזובסקי.ו
1.
חודשי הסתגלות: 3,457.25*5 חודשים = 17,286.25  ₪.נ
                                                                 3.6% +    622.30       ₪.ב
                                                                  סה"כ      17,908.55 ₪.ו
2.
הודעה מוקדמת: 3,457.25*2 חודשים = 6,915          ₪.נ
                                                                 3.6% +  248             ₪.ב
                                                                  סה"כ    7,163          ₪.ו
3.
פיצויים              3,793*5.3/12*150% = 30,106         ₪.נ
                                                                 3.6% +  1,083          ₪.ב
                                                                  סה"כ   31,189         ₪.ו
4.
ביגוד                   95.40*18 חודשים    = 1,717           ₪.נ
5.
הבראה              240.35*18 חודשים    = 4,626           ₪.ב
6.
השלמת שעות נוספות
87 שעות נוספות לחודש לתקופה 6/01 - 11/00 = 8 חודשים. 

18.80 ₪/שעה = 3,457:184 ₪. 

                                                                                       8חודש*87 ש"נ

18,640=648=3.6%+17,992=137.50% ממוצע*18.80 ₪*696 שעות=

סה"כ                                                                        81,243.55 ₪. 

פחות חלק העובד במבטחים                                         8,500   ₪.ו
סה"כ לתשלום                                                          72,743.55 ₪.".נ
23.
התובע קיבל את משכורות יולי ואוגוסט 2001, כרגיל (בלא שעות נוספות, כפי שהנתבעת נהגה עמו לפני כן). 


במשכורת חודש ספטמבר 2001, נכללו הרכיבים הבאים (המובאים כאן בכינויים האמורים בתלוש):


א.
ימי עבודה - 1964 ₪. 

ב.
דמי הבראה שנתיים - 1,950 ₪. 

ג.
פדיון חופשה - 2,394 ₪. 

ד.
פיצויים - 32,158 ₪. 

ה.
פיצויים חייבים במס - 17,792 ₪. 

ו.
שעות נוספות בלי ק.ג. - 23,123 ₪. 

ז.
ביגוד רמה 3 - 792 ₪. 

24.
ביום 25/12/01, כתבה באת כחו של התובע מכתב אל מר סויסה. במכתבה, ביקשה באת כח התובע כי התשלומים ששולמו לתובע ייבדקו שוב. לפי האמור במכתב, אין התאמה בין החלטת הועדה הפריטטית, לבין הנספח הצמוד לה ולבין תלוש המשכורת של חודש ספטמבר 2001. באת כחו של התובע ביקשה לקבל את התחשיב המדוייק של התשלומים. 

25.
מר סויסה השיב לב"כ התובע במכתב מטעמו מיום 31/12/01. במכתבו, טען מר סויסה כאמור להלן: 

א.
חודשי ההודעה המוקדמת שולמו בחודשים יולי ואוגוסט 2001. 

ב.
התשלום בעבור  5 חודשי הסתגלות היה ברכיב של "פיצויים חייבים במס". 

ג.
התשלום בעד השעות הנוספות בתלוש ספטמבר 2001, מתאים לנספח להחלטת הועדה הפריטטית. 

ד.
פדיון החופשה היה לפי 14.8 ימים. 

ה.
הרכיב של "ימי עבודה" היה בגין השלמת משכורות נובמבר ודצמבר 2000. 

ו.
דמי ההבראה ששולמו במשכורת חודש ספטמבר 2001, היו ל-8 חודשים, לפי 325 ₪ ליום ולפי 9 ימים לשנה. 

ז.
פיצויי הפיטורים היו לפי חמש וחצי שנות עבודה, לפי 150% ועל בסיס שכר חודשי בסך 3,898 ₪. 

ח.
הביגוד היה ל-8 חודשים, לפי בסיס שנתי של 1,154 ₪. 

26.
התובע לא הסכים עם הסבריו של מזכיר העיריה. לפיכך, ביום 3/3/02, הגיש התובע את התובענה שבפנינו. בכתב התביעה טען התובע כי חישובי הנתבעת אינם נכונים, לא בקשר לבסיס השכר שהובא בחשבון ולא בקשר לחישובים שנעשו, וכי מה ששולם לתובע אינו משקף את מה שהיה אמור להיות משולם לו לפי החלטת הועדה הפריטטית שהודפסה ביום 1/7/01. 

27.
בכתב הגנתה של הנתבעת נטען שהנתבעת קיימה את החלטתה של הועדה הפריטטית.ב
28.
כאמור לעיל, על פי ההסכמה בין הצדדים, הם פנו אל הועדה הפריטטית על מנת שהועדה הפריטטית תקבע אם הנתבעת אכן קיימה את ההחלטה שהודפסה ביום 1/7/01. 


במהלך ההתדיינות המחודשת בפני הועדה הפריטטית שלחו לה הצדדים טיעונים בכתב, כדי לשכנע אותה שפרשנותם להחלטתה של הועדה היא זו הנכונה. 


למרבה הצער, וכאמור לעיל, הועדה הפריטטית לא השתכנעה, וחבריה לא הצליחו להגיע להסכמה בשאלה למה התכוונה הועדה בהחלטתה שהודפסה ביום 1/7/01. 

29.
למרות ההסכמה בין הצדדים בדבר פניה לבוררות במקרה שהועדה הפריטטית לא תגיע להסכמה, לא פנו הצדדים לבוררות, אלא שבו לביה"ד וביקשו הכרעה במחלוקת שביניהם. 

30.
התוצאה היא - שכעת עלינו להכריע בשאלת פרשנות החלטתה של הועדה הפריטטית שהודפסה ביום 1/7/01, החלטה שגם הועדה הפריטטית עצמה לא הצליחה להכריע בה. 

מוקד הבעיה

31.
אנו סבורים שהבעיה העיקרית (ואולי היחידה) שהביאה למחלוקת בין הצדדים, נובעת ממה שנראה כסתירה בין שני חלקיה של החלטת הועדה הפריטטית שהודפסה ביום 1/7/01. בחלק הראשון של ההחלטה, הועדה מפרטת בקווים כלליים מה כוונתה שהתובע יקבל, ובחלק השני (הפסקה האחרונה של ההחלטה) - הועדה מאמצת את האמור בנספח שהוכן על ידי הנתבעת ביום 29/5/01, וקובעת כי מה שרשום בנספח מפרט את תוכן ההחלטה. 

כך למשל, החישוב של ערך שעת עבודה, של גובה השכר החודשי, של מספר השעות הנוספות וכד', נתונים שעל פיהם יש לערוך את החישובים. כשהועדה הפריטטית ציינה (בסעיף 3ד' להחלטתה) שהתובע יקבל את "כל השעות הנוספות", הרי שעקרונית היה צריך לבחון כמה שעות נוספות הוא היה אמור לקבל ומה ערך שעה נוספת ולאחר מכן לערוך את החישוב, אלא שכאמור לעיל - הועדה אימצה את האמור בנספח מיום 29/5/01, ושם כבר נקבע מה ערך שעה נוספת וכמה שעות נוספות התובע אמור לקבל. 

דוגמא נוספת היא בשאלת ההודעה המוקדמת. הועדה ציינה, בסעיף 3א' להחלטתה, שמועד מתן ההודעה המוקדמת "ייכנס לתוקף החל מהראשון לחודש שלאחר מועד פרסום החלטה זו". החלטת הועדה הודפסה ביום 1/7/01. ה-1 לחודש שלאחר מועד "פרסומה" של ההחלטה, היה יום 1/8/01. מכאן שאם התובע היה זכאי להודעה מוקדמת של חודשיים, הרי שלפי האמור בסעיף 3א' להחלטת הועדה,  היו אלה החודשים, אוגוסט וספטמבר 2001. לעומת זאת בנספח להחלטה שהוכן על ידי הנתבעת ביום 29/5/01 - מדובר על חודשיים סתם, בלי קשר לשאלה ממתי מונים את אותם חודשים. אך הועדה אישרה שהחישובים בנספח משקפים את תוכן החלטתה (מלבד הצורך בשערוכם ליום 31/8/01). 

32.
ברור שהדרך הטובה ביותר לפתרון הבעיה, היתה אם הועדה הפריטטית היתה מצליחה להסביר למה היא התכוונה בהחלטתה. היא זו שבידיה מצויים כל הנתונים כדי לקבוע אם הנתבעת קיימה את ההחלטה שהודפסה ביום 1/7/01 או אם לאו. גם הצדדים שבפנינו הבינו שכך היה נכון לעשות, ולכן הם קיבלו את ההמלצה לפנות שוב אל הועדה הפריטטית, אלא שמסיבה שלא עלה בידינו להבין אותה - חברי הועדה הפריטטית לא הצליחו להגיע ביניהם לבין עצמם להסכמה איך נכון לפרש את החלטתם שלהם. 

33.
בנסיבות אלה, אנו סבורים שהצדדים היו מיטיבים לעשות אילו הלכו בדרך הנקובה בחוקת העבודה והיו פונים לבוררות. ענין זה (פניה לבוררות במקרה של אי-הסכמה בין חברי הועדה הפריטטית), אף הוסכם במפורש על הצדדים בעת הדיון בתיק בש"א 3140/00, והסכמתם קיבלה תוקף של פסק דין בתיק עב' 2140/00. למרות זאת, ולמרות שהוצע לצדדים לפנות לבוררות גם במהלך ההתדיינות בתובענה הנוכחית, לאחר שהתברר כי הועדה הפריטטית השיבה את הענין לבית הדין - לא הגיעו הצדדים להסכמה על כך, וחבל. 

34.
התוצאה היא שמוטל עלינו לקבוע מה היתה כוונתם של חברי הועדה הפריטטית, בהחלטתם הדו-משמעית, וקביעה זו קשה בעינינו, במיוחד נוכח העובדה שחברי הועדה הפריטטית עצמם לא הצליחו לעשות זאת. 

35.
לטענת ב"כ התובע  (סעיף 19 לסיכומי התובע וסעיפים 8-5 לתגובת התובע על סיכומי הנתבעת) יש לייחס משקל רב יותר לנוסח ההחלטה עצמה ולא לנספח שלה. את הנספח יש להתאים להחלטה.  חברי הועדה הפריטטית לא התעמקו בנספח שנערך על ידי הנתבעת, אלא בהחלטה. אם ייקבע שהאמור בנספח גובר על האמור בהחלטה - יתברר שההחלטה היתה למעשה מיותרת. 

36.
לטענת ב"כ הנתבעת (סעיפים 28 ו- לסיכומי הנתבעת) - לא ניתן להפריד בין הנספח לבין ההחלטה. ההחלטה עצמה מאמצת את האמור בנספח וקובעת כי הנספח מפרט את הערכים הכספיים של ההחלטה. התובע טוען, למעשה, כנגד החלטתה של הועדה הפריטטית. 

עמדתנו במחלוקת זו

37.
ראשית, אנו דוחים את טענות ב"כ הנתבעת על כך שהתובע, כביכול, טוען כנגד החלטת הועדה הפריטטית. מקובלת עלינו טענת ב"כ התובע שאין מדובר בטענות כנגד ההחלטה, אלא המחלוקת בין הצדדים נוגעת לאופן הנכון של יישום ההחלטה, ומחלוקת זו נובעת מפרשנות ההחלטה. על כן, אין אנו רואים את התובע כמי שיצא כנגד החלטתה של הועדה הפריטטית. אדרבא, התובע תומך בהחלטה, אלא שהוא טוען לפרשנות שונה מזו שהנתבעת טוענת לה. 

38.
שנית, ברצוננו להדגיש שיש טעם רב בטענותיה של באת כחו של התובע. טענות אלה אכן כוללות טיעונים כבדי משקל בעד הפרשנות שהתובע טוען לה. 

39.
למרות האמור לעיל, אין אנו מקבלים את הפרשנות שהתובע מבקש שנקבל. נסביר כאן את טעמינו לכך:

א.
לא ניתן לקרוא את ההחלטה של הועדה הפריטטית במנותק מהאופן שבו היא גובשה. כבר הערנו בראש סעיף 21 לעיל, שנראה שההחלטה העקרונית התקבלה כבר ביום 13/2/01. לאחר מכן, היו מגעים בין הצדדים (ובין נציגיהם בועדה הפריטטית), בדבר היישום הכספי של ההחלטה העקרונית. מגעים אלה הם שהולידו את המסמך מיום 29/5/01 (שנשלח ממזכיר העיריה אל נציגו במרכז השלטון המקומי, ונאמר בו כי הוא מסוכם עם נציג ההסתדרות). על כן, משהתקבלה ההחלטה הסופית (כנראה ביום 1/7/01), ובהחלטה סופית זו אומץ המסמך מיום 29/5/01, ניתן להניח במידה רבה של סבירות, שחברי הועדה הפריטטית בחנו את המסמך והגיעו למסקנה שהוא משקף את העקרונות שהם התוו. רק כך ניתן להבין את האמור בסיפא להחלטת הועדה הפריטטית. 

ב.
דווקא ממכלול טענותיו של התובע בדבר יישום החלטת הועדה הפריטטית, ניתן לראות שהעקרונות האמורים בהחלטה של הועדה (עד לפסקה האחרונה העוסקת בנספח) - אינם מספיק ברורים ואינם מספיק מסויימים. ההחלטה אינה מפרטת מהי הזיקה בינה לבין החלטת הועדה הפריטטית מיום 20/1/00 (אף שקביעת הזיקה חיונית לפרשנות ההחלטה שהודפסה ביום 1/7/01). ההחלטה אינה מפרטת את מספר השעות הנוספות שיש להשלים לתובע עד ל"כל השעות הנוספות" ואינה קובעת כיצד ייקבע מה הוא "כל השעות הנוספות". ההחלטה אינה קובעת מה היא "המשכורת הכוללת". כפי שעולה מטענות הצדדים לתובענה זו - ההחלטה (עד לפסקה האחרונה), מותירה מקום נרחב להמשך ההתדיינות בין הצדדים. 

ג.
כשיש מצד אחד החלטה עקרונית, שאינה מסויימת ואשר משאירה כר נרחב להמשך ההתדיינות, ומנגד יש נספח מפורט שבו נרשמו סכומים מדוייקים לתשלום, ואשר עליו (על הנספח) נאמר (על ידי חברי הועדה עצמם) כי הוא זה שמפרט את ההחלטה וכל שנותר לעשות הוא לשערך את הסכומים למועד סיום העבודה - ברור שיש להעדיף את הפרשנות שלפיה גובר תוקף הפסקה האחרונה להחלטה המאמצת את הנספח, על פני הפרשנות שלפיה גוברים דווקא העקרונות הבלתי מסויימים. 

ד.
מבחינת אומד דעתם של הצדדים לועדה הפריטטית, אנו סבורים שלאור ההטבות המפליגות שהתובע קיבל בתנאי הפרישה - סביר יותר להניח שהם אכן התכוונו לאמירתם שהנספח המפורט הוא זה שמשקף את המגיע לתובע, מאשר שהם התכוונו לכך שבנוסף לאמור בנספח - התובע זכאי לקבלת תשלומים נוספים לפי חישובים אחרים שייערכו (כטענת ב"כ התובע). להנחת דעתו של התובע נעיר כי כשהשתמשנו בביטוי "הטבות מפליגות", כוונתנו לא היתה לקבוע שהתובע אינו זכאי לכך או שהנתבעת צודקת בטענותיה על הנסיבות שהביאו לפיטוריו. כוונתנו היתה שכאשר עובד מפוטר לאחר חמש וחצי שנות עבודה, וזוכה לפיצויי פיטורים בשיעור 150% בתוספת ל-5 חודשי הסתגלות (שערכם כ-90% מפיצויי הפיטורים), וזאת לאחר חודשיים של הודעה מוקדמת ולאחר עוד מספר חודשים שבהם הוא קיבל שכר בלא לעבוד), יש בכך הטבה ניכרת לעומת הזכויות המגיעות מכח החוק. 

40.
אשר על כן, כאמור לעיל, אנו סבורים שהפרשנות הנכונה של החלטת הועדה הפריטטית שהודפסה ביום 1/7/01, היתה שהתובע יקבל את האמור בנספח מיום 29/5/01, כשסכומיו  משוערכים ליום 31/8/01, וכי על פי הפרשנות הנכונה של ההחלטה האמורה, אין התובע זכאי לכל תשלום נוסף בגין סיום עבודתו. 

גורל התביעה
41.
אנו סבורים שכיום (לאחר השחרור (שהתעכב) של זכויות התובע ב"מבטחים"), אין בין הצדדים מחלוקת על כך שהנתבעת אכן שילמה לתובע את האמור בנספח מיום 29/5/01, כשהוא משוערך ליום 31/8/01. 


אם אכן כך - אזי מוצו זכויותיו של התובע עקב פרישתו ואין הוא זכאי לדבר מה נוסף. 

42.
לפיכך - אנו דוחים את התביעה. 

43.
עם זאת, מאחר שלא נכנסנו לפרטי החישובים, אם יתברר שהתובע טוען שהוא לא קיבל מהנתבעת אף לא את המתחייב מהנספח מיום 29/5/01 (משוערך ליום 31/8/01), זכאי התובע לשוב ולפנות לבית דין זה, תוך ציון מדוייק מה לטענתו לא שולם לו או שולם בחסר מתוך האמור בנספח מיום 29/5/01. במקרה שיתברר שיש מחלוקת על כך - אנו נמנה חשב שכר שיתבקש לחוות את דעתו בענין זה. 

44.
סוף דבר - התביעה נדחית, בכפוף לאמור בסעיף 43 לעיל. 

45.
מאחר שהצדדים חסכו מאיתנו ישיבת הוכחות, הרי שבהתאם לתקנה 12(ב) לתקנות בית הדין לעבודה (אגרות), התשכ"ט-1969, זכאי התובע להשבת מחצית האגרה ששילם. 

46.
למרות דחיית התביעה אנו סבורים שאין מקום לחייב את התובע בהוצאות משפט, וזאת בשל האמור להלן: 

א.
הנתבעת לא נהגה כשורה בכך שלא שחררה לזכות התובע את הכספים שנצברו בעבורו ב"מבטחים", עד ליום 9/7/03 (במכתב שהעתקו צורף להודעת ב"כ הנתבעת מיום 14/7/03). 

ב.
הפרשנות שניתנה על ידי התובע להחלטתה של הועדה הפריטטית, לא היתה בלתי מבוססת. 

ג.
הגם שמקובלת עלינו טענתו של ב"כ הנתבעת בדבר חישוב המועד להגשת הסיכומים, בהתחשב בשביתת עובדי בית הדין שהוכרזה על ידי מנהל בתי המשפט, עדיין סיכומי הנתבעת הוגשו לאחר חלוף המועד המקורי להגשתם, והנתבעת נזקקה להארכת מועד להגשתה. אמנם, הסיכומים הוגשו במועד המוארך ואין בכך כדי לחייב את הנתבעת בהוצאות, אך ניתן לשקול ענין זה כדי לפטור את התובע מהוצאות, וכך עשינו. 


אשר על כן - אין צו להוצאות. 

47.
כל אחד מהצדדים זכאי לערער על פסק דין זה, בבית הדין הארצי לעבודה בירושלים, תוך 30 ימים מיום שפסק הדין יומצא לו. 

ניתן היום, ה' באלול תשס"ד, 22 באוגוסט 2004, בהעדר הצדדים. 

5129371
5129371     ______________                   _______________              _________________

    חיים ארמון, שופט                נציג ציבור (עובדים)           נציג ציבור (מעבידים)
ענבל
נוסח מסמך זה כפוף לשינויי ניסוח ועריכה

